Rydman kertoo myyneensä netissä vanhan pesukoneensa anonyymisti tuntemattomalle vaihto-opiskelijalle. Opiskelija kävi noutamassa koneen, mutta myöhemmin hän otti yhteyttä kohtaamansa ongelman takia.

Opiskelija ei onnistunut säätämään pesukoneen alla olevia jalkoja ja hän pyysi Rydmania apuun.

– No minähän sitten menin, kun omatunto ei olisi kestänyt epäilystä siitä, että olisin myynyt viallisen laitteen. Otin omat työkalut mukaan, ja niillä koneen asentaminen onnistui vaivatta. Ostaja oli tyytyväinen, Rydman kertoo.

Mainos (artikkeli jatkuu alla)

Mainos (artikkeli jatkuu alla)

Vaihto-opiskelija kysyi asentamisen tiimellyksessä, mitä Rydman tekee työkseen. Yllätys oli melkoinen, kun vaihto-oppilas sai tietää, että hänen pesukonettaan oli parhaillaan asentamassa kansanedustaja!

– Kyllä hän oli hämmentyneen oloinen tilanteesta. Hän kertoi huomanneensa, että Suomessa poliitikotkin suhtautuvat hieman toisella tavalla tällaisiin asioihin, Rydman kertoo MTV Uutisille.

Vaihto-opiskelija: ”En kyllä osannut tällaista odottaa”

MTV Uutiset otti yhteyttä kyseiseen naispuoliseen vaihto-oppilaaseen, joka kertoo opiskelleensa Suomessa jo viitisen vuotta. Silti suomalainen rento suhtautuminen arkisiin asioihin pääsi yllättämään hänet täydellisesti.

– Olin kyllä täysin yllättynyt, että kansanedustaja oli asentamassa pesukonettani. Suomalaiset poliitikot ovat maanläheisiä, mutta en minä tällaista osannut odottaa, hän naurahtaa iloisesti.

Vaihto-opiskelija kertoo, että suomalainen kulttuuri eroaa hänen kotimaansa kulttuurista tässä tapauksessa totaalisesti.

– Tämä oli kyllä erittäin kiinnostavaa. Sellainen todellinen kerran elämässä -tilanne, hän toteaa.